b'\n_START_ARTICLE_\nMarcel Duchamp\n_START_SECTION_\nKarjeros prad\xc5\xbeia\n_START_PARAGRAPH_\nAnkstyvieji Duchampo darbai siejasi su post-impresionizmo stiliumi. Jis eksperimentavo ne tik su klasikin\xc4\x97mis meno technikomis, bet ir su fovizmu, kubizmu. Kai v\xc4\x97liau jo buvo paklausta, kas tuo metu padar\xc4\x97 jam did\xc5\xbeiausi\xc4\x85 \xc4\xaftak\xc4\x85, jis pamin\xc4\x97jo simbolist\xc4\x85 meninink\xc4\x85  Odilon\xc4\x85 Redon\xc4\x85, kurio darbai nebuvo atvirai prie\xc5\xa1taraujantys akademizmui, nors individualistiniai._NEWLINE_Dail\xc4\x99 Duchampas studijavo D\xc5\xbeiuliano akademijoje  (Acad\xc3\xa9mie Julian), kur praleido metus, bet jam labiau r\xc5\xabp\xc4\x97jo biliardas, nei paskaitos.  Tuo metu jis pie\xc5\xa1\xc4\x97 ir pardavin\xc4\x97jo karikat\xc5\xabras, kuriose atsispind\xc4\x97jo sarkasti\xc5\xa1kas humoro jausmas. Karikat\xc5\xabrose Duchampas naudojo \xc4\xafvairius simbolius ir \xc5\xbeod\xc5\xbei\xc5\xb3 \xc5\xbeaism\xc4\x85, kurie lyd\xc4\x97jo meninink\xc4\x85 vis\xc4\x85 jo gyvenim\xc4\x85._NEWLINE_1905 metais menininkas prad\xc4\x97jo privalom\xc4\x85 karin\xc4\x99 tarnyb\xc4\x85, dirbo spaustuvininku Ruane. Ten jis i\xc5\xa1moko tipografijos ir spausdinimo._NEWLINE_Duchampo vyresnysis brolis priklaus\xc4\x97 Karali\xc5\xa1kajai tapybos ir skulpt\xc5\xabros akademijai  (Acad\xc3\xa9mie royale de peinture et de sculpture), d\xc4\x97l to Marcelio paveikslai eksponuoti 1908 metais Rudens salone. Kitais metais jo darbai eksponuoti Nepriklausom\xc5\xb3j\xc5\xb3 salone. Guillaume\xe2\x80\x99as  Apollinaire\xe2\x80\x99as, su kuriuo v\xc4\x97liau Duchampas tapo gerais draugais, i\xc5\xa1 visos parodos kritikavo \xe2\x80\x9eDuchampo \xc5\xa1lyk\xc5\xa1\xc4\x8dias nuogybes\xe2\x80\x9c. 1911 metais Rudens salone dailininkas susipa\xc5\xbeino su menininku Francis Picabia. Duchampas tada parodoje eksponavo k\xc5\xabrin\xc4\xaf Vaikinas ir mergina pavasar\xc4\xaf (1911). Darbe atsispindi lengvai pridengtas seksualumas, kuris b\xc5\xabdingas ir Picabia darbui Adomas ir Ieva (1911). Pasak Duchampo- b\xc5\xabtent tada prasid\xc4\x97jo j\xc5\xb3 draugyst\xc4\x97._NEWLINE_1911 metais Marcelis ir Jacques\xe2\x80\x98as Duchampai Jacques\xe2\x80\x98o namuose, stov\xc4\x97jusiuose Pary\xc5\xbeiaus priemiestyje Piuto, reng\xc4\x97 diskusijas, kuriose dalyvavo menininkai ir ra\xc5\xa1ytojai. Tarp j\xc5\xb3 buvo menininkai Francis Picabia, Robert Delaunay, Fernand L\xc3\xa9ger, Roger de La Fresnaye, Juan Gris ir Alexander Archipenko. Diskusijose dalyvav\xc4\x99 \xc5\xbemon\xc4\x97s buvo \xc5\xbeinomi Piuto grup\xc4\x97s pavadinimu. Duchampas nesusi\xc5\xbeav\xc4\x97jo kubist\xc5\xb3 rimtumu bei susitelkimu \xc4\xaf vaizdines i\xc5\xa1rai\xc5\xa1kos priemones ir neprisid\xc4\x97jo prie diskusij\xc5\xb3 apie kubizmo teorij\xc4\x85, tod\xc4\x97l buvo laikomas droviu, ta\xc4\x8diau dar tais pa\xc4\x8diais metais jis tap\xc4\x97 kubizmo stiliumi, taip pat, naudodamas pasikartojan\xc4\x8dius vaizdus, k\xc5\xabr\xc4\x97 judesio \xc4\xafsp\xc5\xabd\xc4\xaf. Tuo laikotarpiu Duchampo susi\xc5\xbeav\xc4\x97jimas per\xc4\x97jimais, kaita ir jud\xc4\x97jimu tapo manifestu._NEWLINE_Kaip ir daugelis to meto meninink\xc5\xb3 Duchampas buvo susi\xc5\xbeav\xc4\x97j\xc4\x99s id\xc4\x97ja mene pavaizduoti ketvirt\xc4\x85 dimensij\xc4\x85._NEWLINE_Tarp to laikotarpio darb\xc5\xb3 yra ir pirmasis \xe2\x80\x9emechaninis\xe2\x80\x9c paveikslas- Kavos mal\xc5\xabn\xc4\x97lis (Moulin \xc3\xa0 caf\xc3\xa9) (1911), kur\xc4\xaf Marcelis atidav\xc4\x97 broliui Raymondui  Duchampui-Villonui.  Pana\xc5\xa1us aparatas vaizduojamas kitame menininko darbe Didelis stiklas(Large Glass), kuris sukurtas po keliari\xc5\xb3 met\xc5\xb3. Kitame 1911 metais kurtame darbe \xc5\xa0achmat\xc5\xb3 \xc5\xbeaid\xc4\x97j\xc5\xb3 portretas(Portrait de joueurs d\'echecs) galima \xc4\xaf\xc5\xbevelgti kubizmo u\xc5\xbeuomin\xc5\xb3 ir kelias perspektyvas, vaizduojan\xc4\x8dias jo brolius \xc5\xbeaid\xc5\xbeian\xc4\x8dius \xc5\xa1achmatais. Marcelis nor\xc4\x97jo prid\xc4\x97ti element\xc5\xb3 nurodan\xc4\x8di\xc5\xb3 \xc4\xaf \xc5\xbeaid\xc4\x97j\xc5\xb3 protin\xc4\x99 b\xc5\xabsen\xc4\x85 \xc5\xbeaidimo metu.\n_START_SECTION_\nAsmeninis gyvenimas\n_START_PARAGRAPH_\n1955 metais Duchampas gavo Jungtini\xc5\xb3 Amerikos Valstij\xc5\xb3 pilietyb\xc4\x99._NEWLINE_1927 met\xc5\xb3 bir\xc5\xbeel\xc4\xaf Duchampas ved\xc4\x97 Lydie Sarazin-Lavassor, bet po pus\xc4\x97s met\xc5\xb3 i\xc5\xa1siskyr\xc4\x97. Buvo kalbama, kad Marceliui tai buvo santuoka i\xc5\xa1 i\xc5\xa1skai\xc4\x8diavimo, nes jo \xc5\xbemonos t\xc4\x97vas buvo turtingas automobili\xc5\xb3 gamintojas. Pats Duchampas teigia, kad santuoka jam buvo per didel\xc4\x97 atsakomyb\xc4\x97 ir suvar\xc5\xbeymas.  Po pirmosios \xc5\xbemonos mirties Marcelis leido Mary Reynolds papasakoti apie j\xc5\xb3 komplikuotus, bet 20 met\xc5\xb3 trukusius santykius. Jie buvo kartu iki Reynolds mirties 1950 metais.  1954 metais jis ved\xc4\x97 Alexin\xc4\x85 "Teeny" Sattler ir kartu jie pragyveno  iki jo mirties 1968 metais.\n_START_SECTION_\nNu descendant un escalier no.2\n_START_PARAGRAPH_\nPirmasisi Duchampo darbas i\xc5\xa1provokav\xc4\x99s didel\xc4\xaf skandal\xc4\x85 buvo Aktas, Leid\xc5\xbeiantis laiptais Nr. 2 (Nu descendant un escalier no.2) (1912). Paveikslas vaizduoja nuogo \xc5\xbemogaus jud\xc4\x97jim\xc4\x85 lipant laiptais, bet matomas kiekvienas judesys, tarsi laikas b\xc4\x97gt\xc5\xb3, bet erdv\xc4\x97 nesikeist\xc5\xb3._NEWLINE_Darbas pirm\xc4\x85 kart\xc4\x85 buvo eksponuojamas kubist\xc5\xb3 salone  Salon des Ind\xc3\xa9pendants, bet menininkas ir teoretikas Albertas Gleizes\xe2\x80\x98as papra\xc5\xa1\xc4\x97 Marcelio broli\xc5\xb3 liepti jam atsiimti paveiksl\xc4\x85 arba u\xc5\xbeda\xc5\xbeyti pavadinim\xc4\x85 ir paveiksl\xc4\x85 pervadinti. Marcelis nesutiko, o v\xc4\x97liau apie \xc5\xa1\xc4\xaf \xc4\xafvyk\xc4\xaf prisimin\xc4\x99s sak\xc4\x97: \xe2\x80\x9eBroliams nieko nesakiau, bet tu\xc4\x8dtuojau nu\xc4\x97jau \xc4\xaf parod\xc4\x85 ir pasi\xc4\x97m\xc4\x99s paveiksl\xc4\x85 gr\xc4\xaf\xc5\xbeau namo taksi. Galiu jus u\xc5\xbetikrinti, tai buvo l\xc5\xab\xc5\xbeis mano gyvenime. Pama\xc4\x8diau, kad po \xc5\xa1io \xc4\xafvykio meninink\xc5\xb3 grup\xc4\x97mis daugiau nebesidom\xc4\x97siu.\xe2\x80\x9c_NEWLINE_1913 metais Duchampas pateik\xc4\x97 paveiksl\xc4\x85 "Armory Show" parodai  Niujorke. Paroda oficialiai buvo pavadinta \xe2\x80\x9eTarptautine modernaus meno paroda\xe2\x80\x9c . Joje  eksponuoti amerikie\xc4\x8di\xc5\xb3 meninink\xc5\xb3 darbai, bet taip pat tai buvo pirmoji didel\xc4\x97 moderni\xc5\xb3 srovi\xc5\xb3 meno paroda atkeliavusi i\xc5\xa1 Pary\xc5\xbeiaus._NEWLINE_Parod\xc5\xb3 lankytojai Amerikoje buvo prat\xc4\x99 prie realistinio meno, tod\xc4\x97l visa paroda, taip pat Duchampo atve\xc5\xbetas Aktas, suk\xc4\x97l\xc4\x97 skandal\xc4\x85. Duchampo eksponuoti k\xc5\xabriniai buvo parduoti. Aktas  nupirktas u\xc5\xbe 342 dolerius. \xc5\xa0iuo metu darbas saugomas Filadelfijos Meno Muziejuje (Philadelphia Museum of Art).\n_START_SECTION_\nDidelis stiklas\n_START_PARAGRAPH_\n1912 metais Duchampas vie\xc5\xa1nag\xc4\x97s Vokietijoje metu nutap\xc4\x97 paskutinius paveikslus turin\xc4\x8dius kubistini\xc5\xb3 bruo\xc5\xbe\xc5\xb3 ir prad\xc4\x97jo u\xc5\xbesira\xc5\xa1in\xc4\x97ti komentarus bei pie\xc5\xa1ti eskizus kitam darbui- Didelis stiklas (The Large Glass), kurio k\xc5\xabrimas u\xc5\xbetruko beveik 8 metus. Jis atliko darb\xc4\x85 ant dviej\xc5\xb3 dideli\xc5\xb3 stiklo lak\xc5\xa1t\xc5\xb3. Darbe panaudota \xc5\xa1vino folija, viela ir dulk\xc4\x97s._NEWLINE_\xc4\xaekv\xc4\x97pim\xc4\x85 \xc5\xa1iam darbui Duchampas rado Rousselio romano Impressions d\'Afrique pastatyme, kuriame 1912 metais ir pats dalyvavo. Jau 1913 metais Duchampo studijoje buvo plan\xc5\xb3, eskiz\xc5\xb3 ir u\xc5\xbera\xc5\xa1\xc5\xb3 naujajam darbui. _NEWLINE_Darbas sukomponuotas kaip ankstesni\xc5\xb3 Duchampo darb\xc5\xb3 retrospektyva. Jame pasirodo Nuotaka (1912), \xc5\xa0okolado mal\xc5\xabn\xc4\x97lis (1914) ir Sklandytuvas, kuriame yra vandens mal\xc5\xabnas kaimyniniuose metaluose (1913-1915). Pastarasis paskatino \xc4\xafvairias interpretacijas._NEWLINE_Visas darbas 1923 metais oficialiai buvo paskelbtas \xe2\x80\x9eNebaigtu\xe2\x80\x9c. Ne\xc5\xa1ant k\xc5\xabrin\xc4\xaf i\xc5\xa1 pirmosios vie\xc5\xa1os parodos stiklas du\xc5\xbeo. Menininkas patais\xc4\x97 darb\xc4\x85, bet \xc4\xafskylim\xc4\x85 paliko nepaliest\xc4\x85 priimdamas \xc5\xa1\xc4\xaf atsitiktinum\xc4\x85 kaip k\xc5\xabrinio dal\xc4\xaf._NEWLINE_Didelis stiklas buvo laikomas paskutiniu Duchampo k\xc5\xabriniu, bet Filadelfijos Meno Muziejus1969 metais parod\xc4\x97 k\xc5\xabrin\xc4\xaf \xc3\x89tant donn\xc3\xa9s. Iki menininko mirties (1968) Muziejui nebuvo leista jo eksponuoti. Scena matoma pro ply\xc5\xa1el\xc4\xaf medin\xc4\x97se duryse. Vaizduojama gulinti nuoga moteris i\xc5\xa1sk\xc4\x97stomis kojomis, viena ranka laikanti dujin\xc4\x99 lemp\xc4\x85. Jos veidas nematomas, fone- vaizdingas peiza\xc5\xbeas. Duchampas slap\xc4\x8dia prie \xc5\xa1io k\xc5\xabrinio dirbo 20 met\xc5\xb3 (1946-1966), nors net jo artimiausi draugai man\xc4\x97, kad jis apleido men\xc4\x85._NEWLINE_Po 1912 met\xc5\xb3 menininkas dar nutap\xc4\x97 kelias drobes, ta\xc4\x8diau jose steng\xc4\x97si i\xc5\xa1vengti tapybi\xc5\xa1kumo, pie\xc5\xa1ti techni\xc5\xa1kai._NEWLINE_1913 metais Duchampas prad\xc4\x97jo dirbti bibliotekininku \xc5\xa0v. Genevieve bibliotekoje (Biblioth\xc3\xa8que Sainte-Genevi\xc3\xa8ve). Tuo tarpu toliau k\xc5\xabr\xc4\x97 Didel\xc4\xaf stikl\xc4\x85 , studijavo matematik\xc4\x85 ir fizik\xc4\x85. Henri Poincar\xc3\xa9\xe2\x80\x99o teoretiniai veikalai itin intrigavo ir \xc4\xafkv\xc4\x97p\xc4\x97 Duchamp\xc4\x85.\n_START_SECTION_\nJungiant men\xc4\x85 su mokslu\n_START_PARAGRAPH_\nMarcelis savo meninius-mokslinius eksperimentus prad\xc4\x97jo dar dirbdamas bibliotekoje. Vienas jo m\xc4\x97gstamiausi\xc5\xb3 darb\xc5\xb3- 3 Standartiniai sustojimai (3 stoppages \xc3\xa9talon). Menininkas ant paruo\xc5\xa1t\xc5\xb3 drobi\xc5\xb3 u\xc5\xbemet\xc4\x97 3 ma\xc5\xbedaug metro ilgio si\xc5\xablus i\xc5\xa1 apytikriai 1 metro auk\xc5\xa1\xc4\x8dio. Si\xc5\xablai nusileido sudarydami atsitiktines banguotas linijas. Jis priklijavo jas prie tamsiai m\xc4\x97lyn\xc5\xb3, beveik juod\xc5\xb3 drob\xc4\x97s juost\xc5\xb3 ir ant vir\xc5\xa1aus u\xc5\xbed\xc4\x97jo stikl\xc4\x85. Tada atpjov\xc4\x97 med\xc5\xbeio lenteles toki\xc5\xb3 pat form\xc5\xb3 kaip si\xc5\xablai nukrit\xc4\x99 ant drob\xc4\x97s ir sud\xc4\x97jo visa tai \xc4\xaf kroketo d\xc4\x97\xc5\xbe\xc4\x99. Trys odos gabal\xc4\x97liai su pavadinimais \xc4\xafspaustais auksin\xc4\x97mis raid\xc4\x97mis buvo priklijuoti ant drobi\xc5\xb3 vir\xc5\xa1 kiekvieno i\xc5\xa1 si\xc5\xabl\xc5\xb3.\n_START_SECTION_\nReadymades\n_START_PARAGRAPH_\n\xe2\x80\x9eReadymades\xe2\x80\x9c \xe2\x80\x93 tai rasti objektai, kuriuos Duchampas parinko ir paskelb\xc4\x97 meno k\xc5\xabriniais. Tokio meno id\xc4\x97ja pl\xc4\x97tojosi nuo 1915 met\xc5\xb3. Jo tikslas buvo kvestionuoti meno s\xc4\x85vok\xc4\x85 ir meno garbinim\xc4\x85, kuris Duchampui atrod\xc4\x97 bereik\xc5\xa1mis: \xe2\x80\x9eMano tikslas- parinkti objekt\xc4\x85, kuris man\xc4\x99s netraukt\xc5\xb3 nei savo gro\xc5\xbeiu nei bjaurumu. Noriu rasti abejingo \xc5\xbei\xc5\xabr\xc4\x97jimo ta\xc5\xa1k\xc4\x85.\xe2\x80\x9c_NEWLINE_Savo studijoje Duchampas apverst\xc4\x85 dvira\xc4\x8dio rat\xc4\x85 pritvirtino prie taburet\xc4\x97s, tam , kad gal\xc4\x97t\xc5\xb3 \xc5\xbei\xc5\xabr\xc4\x97ti kaip jis sukasi. Manoma, kad Dvira\xc4\x8dio ratas (Bicycle Wheel) buvo pirmasis readymade meno k\xc5\xabrinys, nors jis nebuvo eksponuojamas nei vienoje parodoje ir galiausiai pamestas. Pirmuoju tikru readymade k\xc5\xabriniu galima laikyti Buteli\xc5\xb3 laikikl\xc4\xaf (Bottle Rack)(1914). Preliudas \xc4\xaf l\xc5\xab\xc5\xbeusi\xc4\x85 rank\xc4\x85 (Prelude to a Broken Arm) (1915), sniego kastuvas, taip pat pasirod\xc4\x97 netrukus po Buteli\xc5\xb3 laikiklio. 1917 metais Duchampo k\xc5\xabrinys Fontanas (Fountain), pisuaras pasira\xc5\xa1ytas R. Mutt slapyvard\xc5\xbeiu, sukr\xc4\x97t\xc4\x97 vis\xc4\x85 meno pasaul\xc4\xaf, ta\xc4\x8diau 2004 metais b\xc5\xabtent \xc5\xa1is k\xc5\xabrinys, 500 \xc5\xbeinom\xc5\xb3 meninink\xc5\xb3 ir istorik\xc5\xb3, i\xc5\xa1rinktas kaip: \xe2\x80\x9e \xc4\xaftakingiausias XX am\xc5\xbeiaus meno k\xc5\xabrinys\xe2\x80\x9c._NEWLINE_1919 metais Duchampas padar\xc4\x97 \xe2\x80\x9eMonos Lizos\xe2\x80\x9c paveikslo parodij\xc4\x85: pigi\xc4\x85 paveikslo reprodukcij\xc4\x85 papuo\xc5\xa1\xc4\x97 \xc5\xabsais ir barzdele. \xc5\xa0iam darbui prid\xc4\x97jo antra\xc5\xa1t\xc4\x99 L.H.O.O.Q.. Tai fonetinis \xc5\xbeaidimas- greitai pranc\xc5\xabzi\xc5\xa1kai perskai\xc4\x8dius raides galima gauti juoking\xc4\x85 fraz\xc4\x99. Pats menininkas laisvai interpretavo pavadinim\xc4\x85 ir i\xc5\xa1vert\xc4\x97 j\xc4\xaf\xc2\xa0: \xe2\x80\x9eapa\xc4\x8dioje dega\xe2\x80\x9c.\n_START_SECTION_\nNiujorko laikotarpis\n_START_PARAGRAPH_\nPrasid\xc4\x97jus Pirmajam pasauliniam karui Duchampas nebenor\xc4\x97jo pasilikti Pary\xc5\xbeiuje. Po \xe2\x80\x9eArmory Show\xe2\x80\x9c parodos Duchampas Amerikoje buvo populiarus ir tai pad\xc4\x97jo jam u\xc5\xbesidirbti pakankamai pinig\xc5\xb3, kad 1915 metais i\xc5\xa1vykt\xc5\xb3 \xc4\xaf Jungtines Amerikos Valstijas. Niujorke jis greit susidraugavo su meno kolekcininke Katherine Dreier ir menininku Man Rayumi. Tarp jo draug\xc5\xb3 taip pat buvo mecenatai Louise ir Walteris Conradas Arensbergai, aktor\xc4\x97 ir meninink\xc4\x97 Beatrice Wood, Francis Picabia ir kiti avangardo veik\xc4\x97jai. Amerikoje Duchampas vert\xc4\x97si mokydamas pranc\xc5\xabz\xc5\xb3 kalbos, dirbdamas bibliotekoje \xe2\x88\x92 taip gana greitai i\xc5\xa1moko angl\xc5\xb3 kalb\xc4\x85.\n_START_SECTION_\nSoci\xc3\xa9t\xc3\xa9 Anonyme\n_START_PARAGRAPH_\nDuchampas 1920 metais kartu su Katherine Dreier ir Man Rayumi \xc4\xafk\xc5\xabr\xc4\x97 Soci\xc3\xa9t\xc3\xa9 Anonyme. Menininkai kolekcionavo ir pardavin\xc4\x97jo modernaus meno k\xc5\xabrinius, reng\xc4\x97 modernaus meno parodas, paskaitas._NEWLINE_Jau Soci\xc3\xa9t\xc3\xa9 Anonyme gyvavimo prad\xc5\xbeioje su Duchampu d\xc4\x97l sav\xc5\xb3 kolekcij\xc5\xb3 rinkimo konsultavosi Dreier, Arensbergai, d\xc4\x97l modernaus meno kolekcij\xc5\xb3 ir parod\xc5\xb3 \xc4\xaf j\xc4\xaf kreip\xc4\x97si Peggy Guggenheim, Modernaus Meno Muziejaus direktoriai Alfredas Barras ir James\xe2\x80\x98as  Johnsonas Sweeney\xe2\x80\x98is.\n_START_SECTION_\nS\xc4\x85sajos su dadaizmu\n_START_PARAGRAPH_\nNiujorke dadaizmas nebuvo toks \xc5\xbeymus ir organizuotas kaip Europoje. Francis Picabia susisiek\xc4\x97 su dadaistais Ciuriche bei atve\xc5\xbe\xc4\x97 absurdo id\xc4\x97jas ir anti-men\xc4\x85 \xc4\xaf Niujork\xc4\x85. _NEWLINE_Ry\xc5\xa1kiausias Duchampo bendradarbiavimo su dadaistais pavyzdys \xe2\x88\x92 Fontano pateikimas  Nepriklausom\xc5\xb3 Meninink\xc5\xb3 Draugijos (Society of Independent Artists) organizuojamai parodai 1917 metais. Nepriklausom\xc5\xb3 Meninink\xc5\xb3 parodose eksponuojami visi pateikiami darbai, bet Duchampo Fontanas nebuvo laikomas meno k\xc5\xabriniu, tod\xc4\x97l menininkui reik\xc4\x97jo j\xc4\xaf atsiimti i\xc5\xa1 parodos. \xc5\xa0is \xc4\xafvykis suk\xc4\x97l\xc4\x97 \xc5\xa1urmul\xc4\xaf tarp dadaist\xc5\xb3, o Duchampui teko atsistatydinti i\xc5\xa1 Nepriklausom\xc5\xb3 Meninink\xc5\xb3 Tarybos._NEWLINE_Duchampas, karu su Henri-Pierre Roch\xc3\xa9 ir Beatrice Wood, Niujorke leido dadaistin\xc4\xaf \xc5\xbeurnal\xc4\x85 Aklas \xc5\xbemogus (The Blind Man). \xc5\xbdurnale buvo ra\xc5\xa1oma apie men\xc4\x85, literat\xc5\xabr\xc4\x85,humor\xc4\x85, buvo publikuojami reporta\xc5\xbeai. Nors Marcelis Niujorke \xc4\xafsitrauk\xc4\x97 \xc4\xaf dadaistines veiklas, bet gr\xc4\xaf\xc5\xbe\xc4\x99s \xc4\xaf Pary\xc5\xbei\xc5\xb3 po Pirmojo Pasaulinio karo prie dadaist\xc5\xb3 grup\xc4\x97s neprisijung\xc4\x97.\n_START_SECTION_\nRrose S\xc3\xa9lavy\n_START_PARAGRAPH_\nRrose S\xc3\xa9lavy buvo vienas i\xc5\xa1 Diuchampo slapyvard\xc5\xbei\xc5\xb3. J\xc4\xaf, kaip ir daugel\xc4\xaf Diuchampo k\xc5\xabrini\xc5\xb3 pavadinim\xc5\xb3, galima skirtingai interpretuoti, nes tai kelias prasmes turintis \xc5\xbeod\xc5\xbei\xc5\xb3 \xc5\xbeaismas. Da\xc5\xbenai skaitoma kaip Eros, C\'est la vie (Meil\xc4\x97, toks gyvenimas). S\xc3\xa9lavy \xe2\x80\x93 tai 1921 metais Man Rayaus padaryt\xc5\xb3 fotografij\xc5\xb3 serija, kurioms pozavo Duchampas persireng\xc4\x99s moterimi. Per tre\xc4\x8di\xc4\x85j\xc4\xaf dvide\xc5\xa1imto am\xc5\xbeiaus de\xc5\xa1imtmet\xc4\xaf Man Rayus ir Duchampas kartu padar\xc4\x97 ir daugiau S\xc3\xa9lavy nuotrauk\xc5\xb3. Rrose S\xc3\xa9lavy vardu Duchampas pasira\xc5\xa1in\xc4\x97jo ant keli\xc5\xb3 v\xc4\x97lesni\xc5\xb3 savo darb\xc5\xb3. Vienas toki\xc5\xb3 darb\xc5\xb3- skulpt\xc5\xabra Rose S\xc3\xa9lavy, kod\xc4\x97l nenusi\xc4\x8diaud\xc4\x97jus? (Why not Sneeze, Rose S\xc3\xa9lavy?) (1921)._NEWLINE_Rrose S\xc3\xa9lavy ir kitus Duchampo slapyvard\xc5\xbeius galima suprasti kaip menininko individualyb\xc4\x97s, jo asmens romantizavimo pa\xc5\xa1iepim\xc4\x85. Tokia potekst\xc4\x97 naudojama ir readymade mene. \xc5\xa0io persik\xc5\xabnijimo atveju, Duchampas s\xc4\x85moningai pasirenka kitos lyties, tautyb\xc4\x97s - \xc5\xbeyd\xc4\x97s moters - prisistatym\xc4\x85.\n_START_SECTION_\nKinetinio meno darbai\n_START_PARAGRAPH_\nDuchampo dom\xc4\x97jim\xc4\x85si kinetiniu menu galima \xc4\xaf\xc5\xbevelgti jau nuo Didelio stiklo br\xc4\x97\xc5\xbeini\xc5\xb3 ir u\xc5\xbera\xc5\xa1\xc5\xb3 bei Dvira\xc4\x8dio rato. 1920 metais su Man Rayumi suk\xc5\xabr\xc4\x97 motorizuot\xc4\x85 skulpt\xc5\xabr\xc4\x85 Besisukan\xc4\x8dio stiklo plok\xc5\xa1t\xc4\x97s, tiksli optika (Rotative plaques verre, optique de pr\xc3\xa9cision). Darbo Duchampas nelaik\xc4\x97 meno k\xc5\xabriniu. Prietaise \xc4\xafmontuotas motoras, kuris tur\xc4\x97jo sukti sta\xc4\x8diakampio formos stiklo plok\xc5\xa1tes ant kuri\xc5\xb3 buvo nutapytos skrituli\xc5\xb3 dalys. Kai motoras suko plok\xc5\xa1tes buvo galima matyti optines iliuzijas. Man Rayui ruo\xc5\xa1iantis aparat\xc4\x85 fotografuoti, \xc4\xafjungus j\xc4\xaf antr\xc4\x85 kart\xc4\x85 tr\xc5\xabko laikantis dir\xc5\xbeelis ir stiklo plok\xc5\xa1t\xc4\x97 subyr\xc4\x97jo._NEWLINE_Persik\xc4\x97lus v\xc4\x97l gyventi \xc4\xaf Pary\xc5\xbei\xc5\xb3 1923 metais, Andre Bretono raginamas ir Jacques\xe2\x80\x99o  Douceto finansuojamas Duchampas suk\xc5\xabr\xc4\x97 dar vien\xc4\x85 optin\xc4\xaf prietais\xc4\x85. \xc5\xa0\xc4\xaf kart\xc4\x85 panaudojo pusiau perpjaut\xc4\x85 rutul\xc4\xaf ant jo nupie\xc5\xa1damas juodus skritulius. Kai rutulys sukasi, atrodo, kad skrituliai juda pirmyn ir atgal erdv\xc4\x97je._NEWLINE_Rotoreliefs buvo kitas judan\xc4\x8di\xc5\xb3 darb\xc5\xb3 ciklas. Duchampas pie\xc5\xa1\xc4\x97 paveiksl\xc4\x97lius ant kartono ir suko juos patefonu.  Kartonui su paveiksl\xc4\x97liu sukantis atrodydavo, kad  paveiksl\xc4\x97lis juda.  Duchampas tur\xc4\x97jo du spausdinimo aparatus, kurie gal\xc4\x97jo padaryti apie 500 kopij\xc5\xb3 \xc5\xa1e\xc5\xa1i\xc5\xb3 skirting\xc5\xb3 dizain\xc5\xb3 paveiksl\xc4\x97li\xc5\xb3. Savo spausdintuvus menininkas pristat\xc4\x97 1935 met\xc5\xb3 Pary\xc5\xbeiaus i\xc5\xa1rad\xc4\x97j\xc5\xb3 parodoje ir pateik\xc4\x97 juos pardavimui._NEWLINE_Bendradarbiaujant su Man Rayumi ir Marc\xe2\x80\x98u  All\xc3\xa9greti buvo sukurtas filmas An\xc3\xa9mic Cin\xc3\xa9ma (1926). V\xc4\x97liau, 1931 metais Duchampas kinetinius darbus pasi\xc5\xabl\xc4\x97 vadinti \xe2\x80\x9emobiles\xe2\x80\x9c. \xc5\xa0is pavadinimas prigijo ir yra naudojamas ir \xc5\xa1iais laikais.\n_START_SECTION_\nMuzikin\xc4\x97s id\xc4\x97jos\n_START_PARAGRAPH_\n1912-1915 metais Duchampas dirbo su \xc4\xafvairiomis muzikin\xc4\x97mis id\xc4\x97jomis. Yra i\xc5\xa1lik\xc4\x99 du jo k\xc5\xabriniai ir u\xc5\xbera\xc5\xa1ai muzikiniam \xc4\xafvykiui. Du jo k\xc5\xabriniai paremti atsitiktiniu muzikos tvarkymo b\xc5\xabdu (aleatorika)._NEWLINE_Erratum Musical, buvo para\xc5\xa1ytas trims balsams atlikti, paskelbtas 1934 metais. La Mari\xc3\xa9e mise \xc3\xa0 nu par ses c\xc3\xa9libataires m\xc3\xaame. Erratum Musical yra nebaigtas k\xc5\xabrinys ir niekada nebuvo skelbtas ar rodytas Duchampui gyvam esant. Rankra\xc5\xa1tyje ra\xc5\xa1oma, kad k\xc5\xabrin\xc4\xaf tur\xc4\x97jo atlikti mechaninis instrumentas. \xc5\xa0ie k\xc5\xabriniai yra lyg ankstesn\xc4\x97s Johno Cage\xe2\x80\x98o k\xc5\xabrinio Music of Changes (1951)versijos. Johno Cage\xe2\x80\x99o k\xc5\xabrinys laikomas pirmu moderniu k\xc5\xabriniu komponuotu atsitiktine tvarka._NEWLINE_1968 metais Duchampas ir Johnas Cage\xe2\x80\x98as koncerte \xe2\x80\x9eReunion\xe2\x80\x9c pasirod\xc4\x97 kartu \xc5\xbeaisdami \xc5\xa1achmatais ir kurdami aleatorin\xc4\x99 muzik\xc4\x85.\n_START_SECTION_\nNuo meno prie \xc5\xa1achmat\xc5\xb3\n_START_PARAGRAPH_\nI\xc5\xa1vyk\xc4\x99s \xc4\xaf Buenos Aires Duchampas da\xc5\xbenai \xc5\xbeaid\xc4\x97 \xc5\xa1achmatais ir net i\xc5\xa1dro\xc5\xbe\xc4\x97 i\xc5\xa1 med\xc5\xbeio savo \xc5\xa1achmat\xc5\xb3 rinkin\xc4\xaf. 1923 metais gr\xc4\xaf\xc5\xbe\xc4\x99s \xc4\xaf Pary\xc5\xbei\xc5\xb3 Marcelis jau nebebuvo praktikuojantis menininkas. _NEWLINE_1925 met\xc5\xb3 Pranc\xc5\xabzijos \xc5\xa1achmat\xc5\xb3 \xc4\x8dempionate peln\xc4\x97 \xc5\xa1achmat\xc5\xb3 meistro vard\xc4\x85. V\xc4\x97liau ir toliau \xc5\xbeaid\xc4\x97 Pranc\xc5\xabzijos \xc4\x8dempionatuose bei \xc5\xa1achmat\xc5\xb3 olimpiadose. Supratus, kad \xc5\xa1ans\xc5\xb3 laim\xc4\x97ti auk\xc5\xa1\xc4\x8diausio lygio \xc5\xa1achmat\xc5\xb3 turnyruose ma\xc5\xbeai, susidom\xc4\x97jimas \xc5\xbeaidimu po truput\xc4\xaf slopo, ta\xc4\x8diau Marcelis prad\xc4\x97jo dirbti \xc5\xa1achmat\xc5\xb3 \xc5\xbeurnalistu ir ra\xc5\xa1ydavo savaitines naujienas laikra\xc5\xa1\xc4\x8diui. 1932 metais Duchampas su \xc5\xa1achmat\xc5\xb3 teoretiku Vitaly\xe2\x80\x99umi Halberstadtu para\xc5\xa1\xc4\x97 L\'opposition et cases conjugu\xc3\xa9es sont r\xc3\xa9concili\xc3\xa9es- traktat\xc4\x85 apie labai ret\xc4\x85 pozicij\xc4\x85 \xc5\xa1achmat\xc5\xb3 \xc5\xbeaidime.\n_START_SECTION_\nV\xc4\x97lyvoji menin\xc4\x97 veikla\n_START_PARAGRAPH_\nNors Duchampas v\xc4\x97liau nebebuvo laikomas kurian\xc4\x8diu menininku, bet su meno pasauliu buvo glaud\xc5\xbeiai susij\xc4\x99s: konsultavosi su menininkais, prekiautojais menu, kolekcininkais. Kartais dirbdavo prie \xc4\xafvairi\xc5\xb3 menini\xc5\xb3 projekt\xc5\xb3, toki\xc5\xb3 kaip Anemic Cinema (1926), Box in a Valise (1935\xe2\x80\x9341), Self Portrait in Profile (1958) ir did\xc5\xbeiojo projekto \xc3\x89tant Donn\xc3\xa9s (1946\xe2\x80\x9366).  Nuo ketvirtojo de\xc5\xa1imtme\xc4\x8dio bendradarbiavo su siurrealistais, nors prie jud\xc4\x97jimo neprisid\xc4\x97jo.Iki  1944 met\xc5\xb3 su Max\xe2\x80\x98u Ernstu, Eugenio Granellu ir Bretonu redagavo siurrealist\xc5\xb3 \xc5\xbeurnal\xc4\x85 "VVV". Duchampas taip pat buvo patariamasis redaktorius amerikie\xc4\x8di\xc5\xb3 \xc5\xbeurnale apie literat\xc5\xabr\xc4\x85 ir men\xc4\x85 "View". _NEWLINE_Siurrealistai Duchampui taip pat patik\xc4\x97jo savo parod\xc5\xb3 bendro diziano k\xc5\xabrim\xc4\x85. Marcelis 1938 metais k\xc5\xabr\xc4\x97 Tarptautin\xc4\x97s Siurrealist\xc5\xb3 Parodos, vykusios Gallerie des Beaux-arts Pary\xc5\xbeiuje,   dizain\xc4\x85. Siurrealistai nor\xc4\x97jo, kad pats parodos dizainas atrodyt\xc5\xb3 kaip meno k\xc5\xabrinys._NEWLINE_Duchampas prie \xc4\xaf\xc4\x97jimo pastat\xc4\x97 Salvadoro Dali k\xc5\xabrin\xc4\xaf Lietingas Taksi (Rainy Taxi), toliau buvo galima pamatyti Siurrealist\xc5\xb3 Gatv\xc4\x99 (Surrealist Street) kur buvo sustatyta daug maneken\xc5\xb3 aprengt\xc5\xb3 kaip skirtingi siurrealistai. Pagrindin\xc4\x97 sal\xc4\x97 buvo tamsaus po\xc5\xbeeminio urvo imitacija su 1 200 anglies mai\xc5\xa1\xc5\xb3 pakabint\xc5\xb3 prie lub\xc5\xb3. Visa sal\xc4\x97 buvo ap\xc5\xa1viesta viena lempute. Dideliam siurrealist\xc5\xb3 d\xc5\xbeiaugsmui, paroda \xc5\xa1okiravo jos lankytojus. 1942 metais Niujorke vykusiai parodai Pirmieji Siurrealizmo Puslapiai (First Papers of Surrealism) Duchampas v\xc4\x97l buvo pakviestas kurti dizain\xc4\x85. \xc5\xa0\xc4\xaf kart\xc4\x85 jis patalpas apvijo virv\xc4\x97s voratinkliu, vietomis taip tir\xc5\xa1tai, kad buvo sunku \xc4\xaf\xc5\xbei\xc5\xabr\xc4\x97ti parodos eksponatus. Duchampas susitar\xc4\x97 su berniuku, kolegos s\xc5\xabnumi, kad \xc5\xa1is \xc4\xaf parodos atidarym\xc4\x85 atsives savo draug\xc5\xb3 ir gal\xc4\x97s pa\xc5\xbeaisti. Mecenatams, atvykusiems ap\xc5\xbei\xc5\xabr\xc4\x97ti parodos tai buvo staigmena.\n_START_SECTION_\nPalikimas\n_START_PARAGRAPH_\nJaun\xc5\xb3 meninink\xc5\xb3 Duchampas buvo atrastas tik 1950 metais, kai Robertas Rauschenbergas ir Jasperas  Johnsas steng\xc4\x97si pab\xc4\x97gti nuo vyravusio abstrak\xc4\x8diojo ekspresionizmo. Susidom\xc4\x97jimas Duchampu ir jo darbais i\xc5\xa1augo septintajame de\xc5\xa1imtmetyje. 1963 metais Nortono Saimono muziejus (Pasadena Art Museum) sureng\xc4\x97 jo pirm\xc4\x85j\xc4\x85 retrospektyvi\xc4\x85 parod\xc4\x85. Ten jis pasirod\xc4\x97 \xc4\xafsp\xc5\xabdingoje nuotraukoje \xc5\xbeaid\xc5\xbeiantis \xc5\xa1achmatais su nuogu modeliu Eve Babitz. V\xc4\x97liau \xc5\xa1i nuotrauka pavadinta vienu i\xc5\xa1 svarbiausi\xc5\xb3 Amerikos \xc5\xa1iuolaikinio meno istorijos dokumentini\xc5\xb3 kadr\xc5\xb3._NEWLINE_1966 metais Tate galerija sureng\xc4\x97 didel\xc4\x99 Duchampo darb\xc5\xb3 parod\xc4\x85. Jos pavyzd\xc5\xbeiu pasek\xc4\x97 ir kitos \xc5\xbeymios institucijos kaip Filadelfijos meno muziejus ir Metropoliteno muziejus (Metropolitan Museum of Art). Kaip paskutinis dar gyvas Duchamp\xc5\xb3 atstovas 1967 metais Ruane, Pranc\xc5\xabzijoje, pad\xc4\x97jo rengti parod\xc4\x85 Les Duchamp: Jacques Villon, Raymond Duchamp-Villon, Marcel Duchamp, Suzanne Duchamp. _NEWLINE_2000 metais \xc4\xafsteigtas Marcelio Duchampo prizas (Prix Marcel Duchamp), skirtas jauniems menininkams, kasmet teikiamas Georges Pompidou centro (Centre Georges Pompidou). Nuo 2011 met\xc5\xb3 Valstybinis \xc5\xa0verino muziejus (Staatliches Museum Schwerin) teikia metines stipendijas jauniesiems mokslininkams, skatinan\xc4\x8dias jaun\xc5\xb3j\xc5\xb3 mokslinink\xc5\xb3 dom\xc4\x97jim\xc4\x85si Duchampo gyvenimu ir darbais.'